Barêng kang nyêkêl pangwasa praja bangsaning para dursila, kaya ta Robespierre, ing Parijs lan ing sawêwêngkon Frankrijk kabèh, kêna sinêbut udan tangis, marga saka kèhe wong kang padha kinisas. Paprentahan praja dirombak, salin prênatan anyar nganggo wêwaton Constitutie utawa Grondwet (bakuning anggêr-anggêr, ing kene dijênêngake anggêr agêng), praja Frankrijk banjur Republiek. Karo Pruisen lan Oostenrijk lêstari memungsuhan. Golongan Patriotten saka Nederland usul marang pangrèh Frankrijk, supaya nglurugana Stadhouder Willem V. Kêlakon ing taun 1794 ngangkatake lurugan ditindhihi senapati kang aran Pichegru, lan dibantu panuntuning bangsa Patriotten, jênênge Daendels. Willem V ing taun 1795 ngungsi mênyang Inggris. republiek der Zeven Vereenigde Provincien ambruk, dadi praja anyar dijênêngake Bataafsche Republiek, caraning paprentahane dièmpêrake karo Republiek Frankrijk, yaiku nganggo anggêr agêng lan wêwakiling para kawula, jênênge Parlement, utawa ing basa Walanda kamer. Frankrijk nganggêp marang adêge Bataafsche Republiek iku mau, nanging nganggo prêjanji ambayar wragad pêrang 100 yuta rupiyah, apadene kudu ngingoni prajurit Frankrijk 25.000, kang dibantokake ana ing Nederland kono.[40]
